Prava i povlastice za slijepe osobe

**Detalji**

Kategorija: [članstvo](https://www.usm.hr/clanstvo/prava-i-mogucnosti.html?view=category&id=28)

 Objavljeno: 23 Veljača 2019

Temeljem brojnih zakonskih i podzakonskih propisa, slijepe osobe mogu ostvariti različita prava i povlastice. Na ostvarivanje prava utječe stupanj i vrsta invaliditeta, imovinsko stanje i brojni drugi uvjeti. Preduvjet za stjecanje prava je utvrđeno tjelesno oštećenje. Dobivanjem rješenja Zavoda za vještačenje, profesionalnu rehabilitaciju i zapošljavanje osoba s invaliditetom o vrsti, stupnju i uzroku oštećenja organizma – tjelesnom oštećenju, slijepe osoba stječe uvjete za podnošenje zahtjeva za ostvarivanje drugih prava.

**I. PRAVA I POVLASTICE NA TEMELJU ČLANSTVA U UDRUZI**

* **Popust na telekomunikacijske usluge**

Slijepe osobe ostvaruju popust na telekomunikacijske usluge u Hrvatskom telekomu; mjesečnu naknadu i telefonske razgovore na određene korisničke pakete.

Hrvatski telekom članovima koji na svoje ime imaju fiksni telefonski priključak, nudi besplatno korištenje obavijesti na broj 11888 (informacije o telefonskom broju pretplatnika).

* **Pogodnosti na Gradskim bazenima Čakovec**

Pratitelj slijepe osobe ima slobodan ulaz na Gradske bazene “Marija Ružić” Čakovec.

* **Popust u Ljekarnama Čakovec**

Ljekarne Čakovec odobravaju članovima Udruge tijekom 2021. godine popust od 10% na lijekove bez recepta, dodatke prehrani i ostali asortiman koji je u ljekarni.

**II. PRAVA IZ SUSTAVA ZDRAVSTVENOG OSIGURANJA**

* **Pravo na dopunsko zdravstveno osiguranje**

Pravo za oslobođenje od plaćanja dopunskoga zdravstvenog osiguranja mogu ostvariti slijepe osobe koje zadovoljavaju jedan od slijedećih kriterija: osigurane osobe s invaliditetom koje imaju 100%-tna oštećenja organizma, odnosno tjelesnog oštećenja prema posebnim propisima, osobe kod kojih je utvrđeno više vrsta oštećenja te osobe s tjelesnim ili mentalnim oštećenjem ili psihičkom bolešću zbog kojih ne mogu samostalno izvoditi aktivnosti primjerene životnoj dobi sukladno propisima o socijalnoj skrbi.

* **Pravo na pomagala**

Slijepe (osigurane) osobe imaju pravo na sljedeća očna pomagala: naočale, kontaktne leće i očne proteze.

Osigurane slijepe osobe imaju, pod određenim uvjetima, pravo na očne proteze (pune staklene po mjeri, ljuskaste staklene po mjeri i privremene prilagođavajuće).

Osigurane slijepe osobe imaju pravo na sljedeća očna pomagala: okvire za naočale, leće za naočale, mineralne leće, plastične leće, lentikularne leće, teleskopske leće, prizmatične leće, stakla bez dioptrije, kontaktne leće.

Slijepe osobe imaju pravo na tiflotehnička pomagala: dugi bijeli štap za slijepe, sat za slijepe, Braillev pisaći uređaj, reproduktor i snimač zvučnih knjiga u daisy formatu

Pravo na ostala tiflotehnička pomagala imaju samo osobe u sustavu obrazovanja: čitač ekrana s govornom jedinicom, Brailleva elektronička bilježnica, elektroničko povećalo.

Aparat za brzo očitavanje šećera u krvi – pravo na pomagalo imaju slijepi dijabetičari koji primaju inzulinsku terapiju, i to najmanje dvije doze dnevno.

Proizvod za praćenje glukoze - Freestyle Libre sustav (senzor za skeniranje razine glukoze) može dobiti odrasla osoba sa šećernom bolešću tipa 1 na intenziviranoj terapiji inzulinom (4 i više doza ili na inzulinskoj pumpi).

**III. PRAVA PO OSNOVI SOCIJALNE SKRBI**

* **Pravo na osobnu invalidninu**

Slijepe osobe imaju pravo na osobnu invalidninu temeljem rješenja nadležnog Centra za socijalnu skrb prema prebivalištu korisnika. Iznos osobne invalidnine je 1.750,00 kn mjesečno.

* **Doplatak za tuđu pomoć i njegu**

Slijepe osobe imaju pravo ostvariti doplatak za pomoć i njegu temeljem rješenja nadležnog Centra za socijalnu skrb prema prebivalištu korisnika. Odobrava se u punom iznosu (600,00 kn) ili smanjenom iznosu (420,00 kn) ovisno o tome postoji li prijeka potreba pomoći i njege druge osobe u punom ili smanjenom opsegu.

**IV. MOBILNOST**

* **Pravo na znak pristupačnosti**

Pravo na znak pristupačnosti ima osoba s 80% ili više tjelesnog oštećenja, uključujući i slijepe osobe. Znak pristupačnosti omogućava parkiranje vozila kojima se prevoze osobe s invaliditetom na parkirališna mjesta koja su za tu svrhu posebno obilježena.

* **Povlastice Hrvatskog autokluba**

Pravo na članske pogodnosti u HAK-u,  članarinu uz 50% popusta i nižu cijenu za knjižicu “Auto touring pomoć u RH”, osobe s tjelesnim oštećenjem većim od 50%  (pa tako i slijepe osobe) koje same upravljaju osobnim automobilom u osobnom vlasništvu, vlasnici osobnog automobila te roditelji ili skrbnici osoba s tjelesnim oštećenjem koji osobni automobil koriste za njihove potrebe.

* **Pravo na oslobađanje od plaćanja naknade za ceste i cestarine**

Slijepe osobe mogu ostvariti pravo na oslobađanje od plaćanja naknade za uporabu javnih cesta koja se plaća pri registraciji motornih i priključnih vozila (godišnja naknada). Također mogu ostvariti i pravo na oslobađanje od plaćanja cestarine za uporabu autoceste i objekata s naplatom.

* **Povlastice u željezničkom prometu**

Slijepe osobe imaju 4 puta godišnje pravo na povlasticu od 75% od redovne cijene vozne karte željeznicom (u prvom i drugom razredu putničkog ili brzog vlaka) ili brodom i pravo na besplatnu vožnju za pratitelja.

Hrvatske željeznice odobravaju povlasticu za slijepe osobe u putničkom prijevozu IC (međugradskim) i ICN (međugradskim nagibnim) vlakovima. Povlastica od 75% na cijenu karte koju plaća slijepa osoba te besplatan prijevoz za pratitelja slijepe osobe ili psa vodiča vrijedi za drugi razred.

Pratitelj slijepe osobe ne plaća prijevoznu kartu u međunarodnom željezničkom prometu ukoliko slijepa osoba ima nacionalnu iskaznicu za slijepe. Slijepo dijete do četvrte godine ne može ostvariti besplatno putovanje za osobu koja ga prati.

* **Povlastice u autobusnom prometu**

AP Varaždin osigurava za slijepe osobe popust na karte za autobus u iznosu 35% na osnovu priložene članske iskaznice.

Vincek Autobusi odobravaju popust za relaciju Varaždin – Zagreb – Varaždin (Flixbus) od 5% na jednosmjernu kartu i 15% na povratnu kartu.

Flixbus odobrava besplatno putovanje za jednu osobu ili psa vodiča koja prati putnika s invaliditetom ako se predoči liječnička ili službena potvrda o neophodnoj stalnoj pratnji.

* **Popust pri korištenju taxija**

Pri korištenju Eko taxija slijepe osobe ostvaruju popust od 10% na svaku vožnju, uz predočenje članske iskaznice.

* **Pravo na popust pri kupnji avionske karte Croatia Airlinesa u domaćem zračnom prometu**

Slijepe osobe i njihova pratnja imaju pravo na 50% popusta na određene tarife u domaćem zračnom prometu te imaju pravo sa sobom u kabinu besplatno voditi i psa vodiča.

* **Pravo slijepe osoba sa psom vodičem na korištenje prijevoznih sredstava i pristupa na javna mjesta**

Slijepa osoba sa psom vodičem ima pravo korištenja prijevoznih sredstava u javnom prijevozu, uključujući zadržavanje na svim prostorima koji su predviđeni za putnike. Ne plaća voznu kartu za psa vodiča u prijevoznom sredstvu javnog prijevoza, niti ulaznicu za psa za korištenje prostora i objekata koji su utvrđeni kao javna mjesta.

* **Besplatan prijevoz na državnim trajektnim linijama**

Osobe kojima je utvrđeno tjelesno oštećenje osjetila vida od 100% imaju pravo na besplatan prijevoz na državnim trajektnim linijama. Besplatni prijevoz odnosi se na korisnika, pratnju i osobno vozilo.

**V. OBRAZOVANJE, PROFESIONALNA REHABILITACIJA, RADNI ODNOS I ZAPOŠLJAVANJE**

* **Profesionalna rehabilitacija**

Pravo na profesionalnu rehabilitaciju stječe osoba s invaliditetom kojoj je nadležno tijelo vještačenja utvrdilo preostalu radnu sposobnost, a uključuje korištenje usluga Centra za profesionalnu rehabilitaciju utvrđenih individualnim planom profesionalne rehabilitacije. Profesionalna rehabilitacija obuhvaća mjere i aktivnosti odnosno usluge koje se izvode s ciljem da se osobu s invaliditetom osposobi za prikladan posao, da se ista zaposli odnosno zadrži posao i u njemu napreduje te da se profesionalno razvija.

* **Zaštita zaposlenika – slijepih osoba**

Poslodavac može slijepoj zaposlenoj osobi uručiti otkaz Ugovora o radu samo uz prethodnu suglasnost radničkog vijeća.

* **Pravo na dodatne dane godišnjeg odmora**

Slijepi službenici i namještenici u državnim službama imaju pravo na dodatne dane godišnjeg odmora.

Slijepa osoba ima za svaku kalendarsku godinu pravo na plaćeni godišnji odmor u trajanju od najmanje 5 tjedana.

* **Pravo na osobnog asistenta i radnog terapeuta**

Slijepa osoba ima pravo na osobnog asistenta i radnog terapeuta. Poslodavcu se financiraju troškovi za osobnog asistenta i radnog terapeuta najviše do 50% mjesečne plaće osobe s invaliditetom kojoj je pomoć potrebna.

* **Poticaji zapošljavanja**

Novčane poticaje mogu ostvariti poslodavci koji zapošljavanju slijepu osobu ili slijepe osobe kod samozapošljavanja.

* **Pravo na mirovinski staž s povećanim trajanjem**

Zaposlenim osobama s invaliditetom pa tako i slijepim osobama priznaje se pravo na uvećani staž osiguranja na način da se svakih 12 mjeseci provedenih na radu računa kao da je na radu provedeno 15 mjeseci.  Smanjuje se i dobna granica za stjecanje prava na starosnu mirovinu po jednu godinu za svakih 5 godina staža osiguranja.

**VI. POREZNE OLAKŠICE I DRUGA PRAVA**

* **Pravo na povećani osobni odbitak kao olakšicu pri porezu na dohodak**

Pravo na povećani osobni odbitak (neoporezivi dio dohotka) pri porezu na dohodak imaju slijepe osobe kao olakšicu pri porezu na dohodak.

* **Oslobađanje od plaćanja radio i televizijske pretplate**

100% slijepe osobe, vlasnici – korisnici RTV prijemnika imaju pravo na oslobođenje od plaćanja radio i televizijske pretplate na jedan prijamnik.

* **Oslobođenje od plaćanja carine**

Proizvodi posebno dizajnirani za edukaciju, zapošljavanje i socijalnu uključenost osoba s invaliditetom oslobođeni su plaćanja carine.

* **Pravo na oslobođenje od plaćanja boravišne pristojbe**

Boravišnu pristojbu, ne plaćaju osobe s invaliditetom (uključujući i slijepe osobe) od 70% i većim postotkom i jedan pratitelj.

* **Plaćanje PDV-a po stopi od 5 posto na ortopedska i druga pomagala**

PDV po stopi od 5% plaća se na implantate i druge medicinske proizvode za nadomještanje tjelesnog oštećenja ili nedostatka, navedene u Pravilniku HZZO.

**VII. ZAŠTITA PRAVA OSOBA S INVALIDITETOM U ŠIREM SMISLU**

Ustav Republike Hrvatske propisuje da država posebnu skrb posvećuje zaštiti osoba s invaliditetom i njihovom uključivanju u društveni život te osobitu zaštitu na radu, a koji se ostvaruju donošenjem posebnih zakona. Međunarodni okvir za donošenje tih zakona čini i Konvencija Ujedinjenih naroda o pravima osoba s invaliditetom.

* **PRAVOBRANITELJ ZA OSOBE S INVALIDITETOM**

Pravobranitelj za osobe s invaliditetom štiti, prati i promiče prava i interese osoba s invaliditetom na temelju Ustava Republike Hrvatske, međunarodnih ugovora i zakona.

* **ZAKONI I PRAVILNICI**

Zakon o socijalnoj skrbi (NN 157/13, 152/14, 99/15, 52/16, 16/17)

Zakon o dobrovoljnom zdravstvenom osiguranju

Zakon o profesionalnoj rehabilitaciji i zapošljavanju osoba s invaliditetom (NN 157/13, 152/14)

Zakon o porezu na dohodak (NN 115/16)

Zakon o stažu osiguranja s povećanim trajanjem (NN 71/99, 46/07, 41/08, 61/11)

Zakon o cestama (NN 84/11, 22/13, 54/13, 148/13, 92/14)

Zakon o povlasticama u unutarnjem putničkom prometu (NN 97/00 i 101/00)

Zakonom o kretanju slijepe osobe uz pomoć psa vodiča (NN 81/98)

Zakon o boravišnoj pristojbi (NN 152/08, 59/09, 97/13, 158/13, 30/14)

Zakon o provedbi carinskih propisa Europske unije (NN 54/13)

Zakon o PDV (NN 73/13, 99/13, 148/13, 153/13, 143/14, 115/16)

Zakon o radu (NN 93/14)

Zakon o predškolskom odgoju i obrazovanju (NN 94/13)

Pravilnik o ortopedskim i drugim pomagalima (NN 7/12, 14/12, 23/12, 25/12, 45/12, 69/12, 85/12, 92/12, 119/12, 147/12, 21/13, 38/13, 93/13, 119/13, 125/13, 129/13, 136/13, 141/13, 154/13, 11/14, 12/14, 22/14, 34/14, 45/14, 54/14, 59/14, 86/14, 53/16, 94/16, 106/16, 108/16, 36/17, 55/17)

Pravilnik o uvjetima i postupku stjecanja prava na rad u skraćenom radnom vremenu radi pojačane brige i njege djeteta (NN 25/09)

Pravilnik o znaku pristupačnosti (NN 78/08, 87/14)

Kolektivni ugovor o državnim službenicima i namještenicima (NN 104/13)

Društveni dogovor o listi tjelesnih oštećenja